ભારતના જુદા-જુદા હિસ્સામાં જુદાં-જુદાં વાજિંત્રોનું નિર્માણ થાય છે; જેમ કે દિલ્હી, વારાણસી, કલકત્તા, લખનઉ અને મીરજમાં મુખ્યત્વે તારવાળાં વાજિંત્રો એટલે કે તાનપૂરો, સિતાર, વીણા, સારંગી, સૂરબહાર, દિલરુબા વગેરેનું નિર્માણ થાય છે. હામોર્નિયમ પણ કલકત્તા, લખનઉ, આૈરંગાબાદ વગેરે સ્થળોએ બને છે. માઉથ ઑર્ગન એકમાત્ર રાજકોટમાં બને છે. એ રીતે ઢોલક, વાંસળી, પંજાબી, કરતાલ, મૃદંગ જેવાં ઇન્સ્ટ્રુમેન્ટ્સ પણ દેશના જુદા-જુદા હિસ્સામાં બને છે. મોટા ભાગે પેઢી દર પેઢી વારસામાં જ આ વાજિંત્રો બનાવવાનો કસબ ઊતરી આવતો હોય છે, પરંતુ અત્યારે એની ડિમાન્ડ ઘટવાને કારણે અને વધુ મહેનતે સાવ ઓછી આવક મળતી હોવાને કારણે કારીગરોએ નાછૂટકે પોતાનું કામ છોડવું પડ્યું છે.